|  |  |
| --- | --- |
| 10. évfolyam | **TUDNIVALÓK AZ** EMELT SZINTŰ (FAKULTÁCIÓS) OKTATÁSRÓL |
| Piarista Gimnázium,Kecskemét | **2019-2020-as tanévtől** |

**Tagozat / Emelt szintű képzés / Fakultáció – Mit jelentenek ezek a fogalmak?**

**tagozat:** 9-10. évfolyamunk képzésére vonatkozik, amikor a diákok matematikát (B osztály), biológiát (C osztály) vagy informatikát (C osztály) tanulnak magasabb óraszámban, mint a többi osztály.

**emelt szintű érettségire felkészítő képzés (más néven fakultáció**): 11-12. évfolyamon szabadon választható óra, mely arra szolgál, hogy a diák felkészüljön az emelt szintű érettségi magasabb követelményeire. Aki eddig tagozaton tanult egy tárgyat, melyet ha szeretne továbbra is magasabb óraszámban tanulni, fakultációként kell felvennie. Azonban az eddig tagozaton tanulókat nem vonjuk össze más osztályok fakultációs diákjaival, akik csak most kezdik intenzívebben tanulni a tárgyat, hiszen a tagozatos diákok előnyben vannak az előző két év elmélyültebb képzése miatt.

A tagozatos képzés tehát a 10. év végén átalakul. A diákok a következő lehetőségek közül választhatnak:

1. **Megerősíthetik eddig tanult tagozatukat, és ezt a tárgyat választják** **11-12. évben fakultációként**. Pl. a matematika/biológia/informatika tagozatos diák, ezután matematika/biológia/informatika fakultációs lesz.
2. **Van lehetőség a tagozat kibővítésére**, pl. a matematika tagozatos diák a matematika mellé felveheti a történelem fakultációt vagy bármi egyebet, a biológia tagozatos a biológia mellé a kémia fakultációt vagy más tárgyat, az informatika tagozatos kibővítheti képzését pl. matematika fakultációval vagy mással.
3. De teljesen **meg is lehet változtatni a képzési irányt**, ha az eddig tagozaton tanult tárgyat nem választja fakultációban. Pl. ha az eddig matematika tagozatos diák biológia-fizika fakultációt választ. Ebben az esetben a matematika óraszáma az eddigi 5 óra helyett lecsökken 3 órára, biológiából és fizikából pedig plusz 2-2 óra fakultációt vesz fel. Vagy az informatika tagozatos diák lehet pl. kémia-fizika vagy bármilyen más fakultációs. Ebben az esetben az informatika tagozatos képzése véget ér, nem lesz többé informatika órája, a kémiát és fizikát vagy más tárgyat tanul emelt óraszámban. A biológia tagozatos is dönthet úgy, hogy leadja a biológiát, és ezután biológiát az osztály nem tagozatos felével tanul alap óraszámban, és helyette más fakultációt vesz fel.

A tagozatos tárgy leadása ill. a fakultáció felvétele nem jelenti az osztály megváltozását. Tehát a képzését ugyanabban az osztálykeretben folytatja minden diák, csak számos órán külön csoportban lesznek.

Az alap tanórákon elsősorban a középszintű érettségi ismereteinek elsajátítására van lehetőség. A szabadon választható fakultáción lehet az emelt szintű érettségi követelményrendszerének megfelelő ismereteket megszerezni. Ezeknek az óráknak egy része délelőtt, egy része délután kerül megtartásra.

Matematikából valamint az egykori biológia és informatika tagozatosakból álló fakultáción az alap és fakultációs órákat a csoportnak ugyanaz a tanár tanítja, és az órák be lesznek építve az órarendbe. A többi tárgyból (pl. magyar, történelem, angol, nem tagozatos biológia, fizika, testnevelés) viszont szétválik az alap és a fakultációs óra, itt lehet eltérő a tanár személye, a tananyag tematikája. Néhány tantárgy (pl. kémia, földrajz, dráma) oktatása 9-10. évfolyamon véget ér(t), ezeket csak fakultációs keretben lehet továbbra is tanulni.

A fakultációs képzés nem feltétele az emelt szintű érettségire történő jelentkezésnek, és ez fordítva is igaz, aki emelt szinten készül, érettségizhet közép szinten is. A képzések az igényeknek megfelelően is alakulnak, vannak olyan fakultációk, amelyek a középszintű érettségire készítenek fel elsősorban, és csak egyéni igény alapján az emelt szintűre (ilyen a földrajz, testnevelés, informatika, rajz, média, dráma, ének). Erről érdeklődni a képzést tartó tanártól lehet. Azt ajánljuk, hogy azokból a tárgyakból jelentkezzenek a diákok emelt szintű képzésre, amelyek a felvételihez szükségesek.

Egy tárgyból kötelező fakultációt választani, mert csak így lesz meg a diáknak a törvény által előírt kötelező óraszáma, két fakultációt csak azoknak ajánlunk, akik bírják a terhelést, három tantárgy választását kimondottan csak a legszorgalmasabb / legtehetségesebb diákok számára javasoljuk, mert a fakultáció kötelezettségekkel is jár.

Azok számára, akik biztosan tudják, hogy nem akarnak a felsőoktatásban továbbtanulni, kimondottan a középszintű érettségire felkészítő fakultációkat javaslunk (pl. földrajz, informatika, testnevelés, rajz, média, dráma, ének), mivel ezekből lehet a legkönnyebben érettségi vizsgát tenni (kötelezően választandó tárgyként).

**Milyen képzések indulnak a 2019-20-as tanévben, és kik fogják az egyes tárgyakat tanítani?**

Minden évben indul emelt szintű képzés a következő tantárgyakból: magyar nyelv és irodalom, történelem, matematika, fizika, biológia, kémia, rajz/média, informatika, földrajz, angol. Ha van elég jelentkező [min. 8 fő], akkor további tárgyakból is indulhat emelt szintű képzés. A *jelenlegi tervek* alapján a következő tanárok tartják az egyes képzéseket, de ebben lehet változás:

|  |  |  |
| --- | --- | --- |
| 1. | magyar nyelv és irodalom | Hegedűs Judit |
| 2. | történelem | Suba Adrienne |
| 3. | matematika a és c osztálymatematika b osztály | Soós ZoltánKovács András |
| 4. | fizika | Kovács András  |
| 5. | biológia eddigi tagozatbiológia a és b osztály  | Kiss IldikóKiss Ildikó |
| 6. | kémia | Zákányi Erika |
| 7. | angol nyelv (első idegennyelv)angol nyelv (második idegen nyelv) | Szalai EnikőVargáné Csűri Bernadett |
| 8. | német | Talmácsi József |
|  | francia | dr. Naszódyné Tóth Ágnes |
| 8. | informatika eddigi tagozat informatika a és b osztály | Matusz GabriellaMatusz Gabriella |
| 9. | rajz / média | Hürkecz Gyöngyi |
| 10. | földrajz | Iványosi-Szabó Andrea |
| 11. | testnevelés  | Vazul Attila |
| 12. | dráma | Hegedűs Judit |
| 13 | ének | Fehérvári Gábor |

**Milyen képzésekre lehet jelentkezni?**

Sajnos az órarendben nem tudunk minden fakultációs tantárgyat úgy elhelyezni, hogy azok között ne legyen ütközés, de a leggyakoribb (és a felvételin elvárt) párosításokat biztosítjuk: pl. matematika-fizika, matematika-kémia, matematika-történelem, matematika-informatika, matematika-biológia, biológia-fizika, biológia-kémia, magyar-történelem. A rajz/média, földrajz, testnevelés, informatika, angol, dráma, ének fakultációk biztosan 8-9. órákban kerülnek megtartásra – itt az ütközések évente változnak. A lehetséges párosítások ill. ütközések a szeptemberi órarendből derülnek ki. Ha valaki olyan tárgyakat választana most, amit az órarend nem tesz lehetővé, szeptemberben biztosítjuk számára a fakultáció módosításának lehetőségét.

**Milyen kötelezettségekkel jár a fakultációs tantárgy felvétele, és hogyan lehet leadni?**

Aki egy fakultációs tárgyra jelentkezett, annak – a 20/2012. EMMI rendelet 51. § (2) értelmében – a fakultációs órákon történő hiányzása pontosan ugyanúgy számít, mint a kötelező tanórákon. Az egyes képzési ciklusok végén ugyanúgy érdemjegyet kap a diák. Sőt, a magasabb évfolyamra történő lépés tekintetében is a kötelező tanáróráknak megfelelően kell eljárni: azaz aki egy fakultációs tantárgyból elégtelen érdemjegyet szerez, annak javító vizsgát kell tennie vagy meg kell ismételnie az évfolyamot. A fakultációs képzéseket a tizenegyedikes tanév során félévkor és év végén lehet leadni. Tizenkettedik évfolyamon új fakultációt év elején fel lehet venni, de félévkor már nem lehet módosítani. A fakultáció felvétele és módosítása minden esetben írásban történik, melyhez a szülő beleegyező nyilatkozata szükséges.

**Meddig lehet jelentkezni a fakultációs képzésre?**

2019. március 25-ig kell az előzetes jelentkezést Google űrlapon leadni, melyet az osztályfőnökök segítségével kapnak meg a diákok. A beérkezett válaszok összesítése után május végéig kell írásban is megerősíteni a jelentkezést. Ez egyben a képzéssel kapcsolatos kötelezettségek és eljárások tudomásul vételét ill. elfogadását is jelenti.

2019. március 08.

Suba Adrienne igazgatóhelyettes